Schmitz Cargobull

Založenie a rozvoj firmy

História firmy siaha späť až do roku 1892. Vtedy začal zakladateľ firmy Heinrich Schmitz vo viac než 100 rokov starej, vo vlastníctve rodiny sa nachádzajúcej rodinnej kováčskej dielni v obci Altenberge pri meste Münster vyrábať vozíky. Prvý dynamický rozvoj nastal v novom obchodnom odvetví kováčskeho remesla s rozvojom motorizácie na konci roku 1920. V tejto dobe sa začal meniť podnik z remeselného podniku na priemyselného výrobcu vozidiel. V roku 1928 bol expedovaný prvý príves motorového vozidla vybavený kompletnými gumovými pneumatikami. Od roku 1935 sa začali vyrábať sedlové návesy a skriňové vozidlá s oceľovým vonkajším opláštením na drevených rebrách. V roku 1950 vyrobila firma Schmitz svoju prvú izolovanú a vyhrievanú nadstavbu.

Expanzia, krízy a nové smerovanie

Podnik sa dynamicky rozvíjal v šesťdesiatych rokoch a hlavne po prvej olejovej kríze na začiatku sedemdesiatych rokov, kedy výrazne stúpli veľké objednávky z Blízkeho východu. So začiatkom prvej vojny v Perzskom zálive sa v osemdesiatych rokoch výrazne znížili objednávky z arabských krajín a firma Schmitz Cargobull upadla do krízy.
Reformná politika vo východnej Európe a znovuzjednotenie Nemecka vytvorili pre podnik nové možnosti rozvoja, ale až do polovice deväťdesiatych rokov objednávky výrazne zaostávali za očakávaniami. Potom nasledovala zásadná zmena výroby: Výrobný sortiment sa obmedzil na štyri základné typy, počet potrebných súčiastok sa výrazne znížil, skrátili sa výrobné a dodacie lehoty a znížili sa náklady na mzdy.
V marci 1999 sa stiahli akcie firmy pre príliš nízky záujem z burzy. Plány na opätovný vstup na burzu odvtedy neexistujú.
V obchodnom roku 2004/2005 (01.04. až 31.03.) ohlásila firma Schmitz Cargobull po prvý raz obrat nad 1 miliardu eur (1,21 miliardy eur, 36 000 vyrobených vozidiel). V priebehu piatich rokov sa obrat zdvojnásobil a bolo vytvorených 1 500 nových pracovných miest.

Aktuálny vývoj na trhu

V obchodnom roku 2007/2008 dosiahla firma po prvý raz obrat nad 2 miliardy eur (2,14 miliardy eur, 66 500 vyrobených vozidiel). Následkom svetovej hospodárskej krízy drasticky poklesol objem objednávok. Obrat v rokoch 2009/2010 klesol o 70 percent na 660 miliónov eur (12 800 vyrobených vozidiel). Ale už v rokoch 2010/2011 prekročil obrat opäť miliardovú hranicu a dosahuje dnes 1,51 miliárd €.
V novembri 2012 bola podpísaná zmluva o spoločnom podnikaní s čínskou spoločnosťou Dongfeng Motor Company, Ltd. Spolupráca je zameraná na výrobu sedlových návesov pre čínsky trh.
V apríli 2013 ohlásila firma Schmitz Cargobull, že otvára nový výrobný podnik v Rusku, južne od Petrohradu.

Pracoviská

Veľká časť výroby sa realizuje v Nemecku a expeduje sa do zahraničia. Hlavné odbytové trhy sú západná, severná, stredná a východná Európa, ako aj Blízky a Stredný východ.
Výrobné podniky sa nachádzajú v Nemecku v mestách Altenberge, Vreden, Gotha, Berlín a Toddin, v európskom zahraničí v meste Zaragoza (Španielsko), Panevėžys (Litva) a Petrohrad (Rusko). V roku 2014 sa k nim pridal ďalší výrobný podnik v Číne.
Spoločnosť Schmitz Cargobull je zastúpená vlastnou distribúciou alebo obchodnými partnermi vo všetkých európskych krajinách a má v celej Európe sieť okolo 1 200 autorizovaných servisov.

Schmitz Cargobull na Slovensku

Na Slovensku distribuuje výrobky firmy Schmitz Cargobull v roku 1995 založená spoločnosť Central Europe Trailer, s.r.o. Slovenská Republika, dcérska spoločnosť skupiny EWT so sídlom v rakúskom meste Kitzbühel. Firma má svoje obchodné zastúpenie v logistickom parku Senec neďaleko Bratislavy.

Značka

Názov značky Schmitz Cargobull s modrým slonom ako symbolom značky bol zavedený na konci osemdesiatych rokov. Dovtedy fungovala firma pod názvom Schmitz-Anhänger Fahrzeugbau GmbH und Co. KG.